Document ID: /roh_data/filtered/fineweb-2-filterrobots_roh.jsonl.gz/7537

Glogn 14, p. 112s (Detgas e praulas ord las alps da Mustér)
Mond il cavrer da Mustér ina damaun cun sias cauras, ha el cattau adagur sil Run treis magliacs sablun fatgs si pér la notg vargada. El ha sminau pauc bien e fatg sil pli pign ina crusch cun siu fest. Cura ch’el ei staus siado cun sias cauras, ha ei dau garniala tut alla stuorna che sias cauras devan si terments beschels. Turnond cullas cauras a casa, ha el mirau suenter sch’ils treis magliacs seigien aunc leu e rugadau si els. Sut ils dus magliacs, nua ch’el veva buca fatg la sontga crusch, eran duas femnas mortas; sut il pign negin.